Esapulo 84: Ungelo Umue wa Pasuisa Maria
UFEKO u wa posoka ndeti Maria. Eye wa kala u Isareli vimbo lio Nasara. Suku wa kũlĩhĩle okuti eye omunu umue wa sunguluka. Eli olio esunga lieci a tumila ungelo waye Gabrieli oco a vangule laye. Ove hẽ wa kũlĩha eci Gabrieli eya oku vangula la Maria? Tu ci kũlĩhĩsi.
Ungelo wa popia hati: ‘Kalunga, okuesumũlũho. Yehova o kasi love.’ Maria ka la mola omunu waco. Kuenje wa yokokele, omo olondaka viaye ka vio lombolokele. Pole, ungelo wo tulisa utima.
Ungelo wa popia laye hati: ‘A Maria ku ka yokoke. Yehova wa ku sanjukila. Eye oka ku lingila ocina cimue ci komõhisa. Ove oka cita oñaña. Kuenje o yi tukula hati, Yesu.’
Ungelo Gabrieli wamisako hati: ‘Eye o linga unene, o tukuiwa Mõla a Suku Tõlo. Yehova u lingisa osoma, nda Daviti. Pole, Yesu oka kala osoma votembo ka yi pui, kuenda usoma waye ka u sulila.’
Maria wa pula hati: ‘Eci cika tẽlisiwa ndati,’ nda ame handi sia kuelele kuenda sia la kala lulume? Oco hẽ ndi cita ndati oñaña?’
Ungelo wa tambulula hati: ‘Unene wa Suku u ku wila. Kuenje omõlaco o tukuiwa hati Omõla a Suku.’ Noke ungelo wa sapuila Maria hati: ‘Ivaluka ngandiove Elisavete. Omanu va popaile okuti eye wa kuka calua oco a kuate omõla. Pole, eye ndopo o cita omõla. Ka kuli lacimue ka ci tẽliwa la Suku.’
Lonjanga yalua Maria wa popia hati: ‘Ndupika wa Yehova! Ndomo wa popia lame ci tẽlisiwe.’ Kuenje ungelo wa enda.
Maria wa enda lonjanga oku ka nyula Elisavete. Eci Elisavete a yeva ondaka ya Maria, oñaña ya kala vimo liaye ya yolela. Elisavete weyukisua Lespiritu Sandu kuenje wa popia la Maria hati: ‘Pokati kakãi ove wa sumũlũha.’ Maria wa kala la Elisavete ci soka olosãi vitatu, noke wa tiukila kimbo liaye ko Nasara.
Maria wa yonguiwile lulume umue o tukuiwa hati, Yosefe. Pole, eci Yosefe a limbuka okuti Maria oka cita omõla, ka yonguile vali oku u kuela. Ungelo wa Suku wo sapuila hati: ‘Ku ka kale lohele yoku kuela Maria. Momo Suku eye wo wiha omõla.’ Noke Yosefe la Maria va likuela, kuenje va kevelela oku citiwa kua Yesu.
Luka 1:26-56; Mateo 1:18-25.
Apulilo
- Ukãi o moleha ndeti vociluvialuvia helie?
- Nye Gabrieli a kasi oku sapuila Maria?
- Gabrieli wa sapuila ndati Maria okuti oka kuata omõla ndaño okuti ka kũlĩhĩle ulume?
- Nye ca pita eci Maria a endele oku nyula ngandiaye Elisavete?
- Nye Yosefe a simĩle eci a yeva okuti Maria oka kuata oñaña? Pole momo lie a pongolokela kocisimĩlo caye?
Apulilo akuavo
- Tanga Luka 1:26-56.
Elivulu lia Luka 1:35 li lekisa ndati okuti Yesu ka piñalele ekandu lia Adama? (Hag. 2:11-13; Yoa. 6:69; Va Hev. 7:26; 10:5)
Yesu wa tambula ndati esivayo osimbu handi ka citiwile? (Luka 1:41-43)
Ongangu yipi yiwa Maria a eca Kakristão vokoloneke vilo yatiamẽla koku tambula ovikele viupange vekongelo? (Luka 1:38, 46-49; 17:10; Olosap. 11:2)
- Tanga Mateo 1:18-25.
Ndaño okuti Yesu ka vo tukowaile Emanuele, ekalo liaye lia lekisa ndati elomboloko lionduko yaco? (Mat. 1:22, 23; Yoa. 14:8-10; Va Hev. 1:1-3)
umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn bem_Latn umb_Latn umb_Latn umb_Latn umb_Latn umb_Latn umb_Latn umb_Latn cjk_Latn umb_Latn umb_Latn umb_Latn umb_Latn umb_Latn